**APSTIPRINĀTS**

ar Limbažu novada domes

28.04.2022. sēdes lēmumu Nr.377

(protokols Nr.5, 20.)

**ALOJAS NOVADPĒTNIECĪBAS CENTRA NOLIKUMS**

*Izdots saskaņā ar*

 *likuma „Par pašvaldībām”*

*21.panta pirmās daļas 8.punktu,*

*Muzeju likuma 8.panta otro daļu*

 *un 10.panta ceturto daļu*

**I. Vispārīgie noteikumi**

1. Alojas Novadpētniecības centrs (turpmāk - Centrs) ir Limbažu novada pašvaldība sabiedrībai pieejama izglītojoša un pētniecības iestāde, kura normatīvajos aktos un dibinātāja lēmumos noteiktās kompetences ietvaros rūpējas par Alojas un tās apkārtnes kultūrvēsturiskā mantojuma saglabāšanu un popularizēšanu.
2. Centrs atrodas Alojas Ausekļa vidusskolas telpās, un tā juridiskā un faktiskā adrese ir Ausekļa ielā 1, Aloja, Limbažu novads, LV – 4064.
3. Centrs ir Limbažu novada pašvaldības (turpmāk – Pašvaldība) iestāde, kas atrodas Limbažu novada Kultūras pārvaldes pakļautībā un Centra darbību regulē Latvijas Republikas likumi, Latvijas Republikas Ministru kabineta noteikumi, Limbažu novada pašvaldības domes (turpmāk – Dome) lēmumi, Centra nolikums.
4. Centrs savas funkcijas un uzdevumus veic sadarbībā ar Limbažu novada Kultūras pārvaldi, Staiceles lībiešu muzeju “Pivalind”, Limbažu novada pašvaldības aģentūru “LAUTA”, kā arī citām Limbažu novada pašvaldības iestādēm un struktūrvienībām, valsts institūcijām, sabiedriskām organizācijām un citām juridiskām vai fiziskām personām.
5. Centra pamatkrājums ir Nacionālā muzeju krājuma sastāvdaļa un atrodas valsts aizsardzībā. Krājuma uzskaites, papildināšanas, saglabāšanas, restaurēšanas, izmantošanas, atsavināšanas kārtību reglamentē Muzeju likums un Ministru kabineta 2006.gada 21.novembra noteikumi Nr.956 „Noteikumi par nacionālo muzeju krājumu” (turpmāk – NNMK) un tiem pakārtotie normatīvie akti.

**II. Centra misija**

1. Centrs atspoguļo dzejnieka Ausekļa, I Vispārējo latviešu Dziesmu svētku virsdiriģenta  Indriķa Zīles un citu ievērojamu novadnieku dzīvi, daiļradi un darbību, atklājot viņu nozīmi sabiedrības kultūrvēsturiskajā attīstībā.
2. Centrs apzina un popularizē Alojas pilsētas un tās apkārtnes vēsturi un ar tās teritoriju saistītās kultūrvēsturiskās vērtības no vissenākajiem laikiem līdz mūsdienām.

**III. Centra funkcijas un uzdevumi**

1. Centra funkcijas ir:
	1. komplektēt muzeja krājumu, veikt tā uzskaiti, saglabāšanu un izmantošanu saskaņā ar NNMK;
	2. veidot kultūrvēsturisko liecību krājumu par Alojas pilsētu un tās apkārtnes vēsturi un ievērojamiem cilvēkiem;
	3. nodrošināt Centra krājuma un ar to saistītās informācijas saglabāšanu;
	4. veikt Alojas pilsētas un tās apkārtnes kultūrvides izpēti un Centra krājuma izpēti;
	5. veikt sabiedrības izglītošanu par Alojas pilsētas un tās apkārtnes kultūrvēsturisko mantojumu, popularizējot centra krājumu;
	6. nodrošināt sabiedrībai regulāru centra izglītojošo programmu un aktivitāšu pieejamību.
2. Lai nodrošinātu funkciju izpildi, Centrs, saskaņā ar spēkā esošajiem normatīvajiem aktiem, veic šādus uzdevumus:
	1. nodrošina Centra krājumu papildināšanu (dāvinājumi, pirkumi), uzskaiti (juridiskā dokumentēšana, inventarizēšana, kartotēku un katalogu izveidošana) un saglabāšanu;
	2. veic pētniecisko darbu, pētot Centra krājuma un ar Alojas pilsētas un tās apkārtnes vēsturi saistītās tēmas;
	3. nodrošina Centra krājuma pieejamību sabiedrībai, veic izglītojošo un kultūras darbu, veido izstādes un pasākumus Centrā un ārpus tā, vada ekskursijas, izstrādā un īsteno izglītojošas programmas;
	4. pilnveido Centra materiāltehnisko bāzi un nodrošina iestādes darbību;
	5. sniedz konsultācijas savas kompetences ietvaros;
	6. sniedz informāciju par Centra darbību, Pašvaldības tīmekļvietnē, izdevumā “Limbažu novada ziņas” un citos masu informācijas līdzekļos.

**IV. Centra organizatoriskā struktūra**

1. Centru izveido, reorganizē vai likvidē Dome.
2. Centra darbu vada un par centra darbību atbild vadītājs, kuru ieceļ un atbrīvo no amata Dome. Darba līgumu ar Centra vadītāju slēdz Limbažu novada Kultūras pārvaldes vadītājs.
3. Centra vadītāja pienākumus, atbildību un tiesības nosaka normatīvie akti, Domes lēmumi, kā arī Pašvaldības izpilddirektora un Kultūras pārvaldes lēmumi.
4. Centra struktūru, darbinieku darbavietu skaitu deleģēto funkciju veikšanai un atalgojumu apstiprina Dome.
5. Centra vadītājs atbild par Centra darbību un atbilstoši Centra funkcijām un uzdevumiem:
	1. nodrošina Centra darbības tiesiskumu atbilstoši Latvijas Republikas normatīvajiem aktiem, Domes lēmumiem, rīkojumiem un šim nolikumam;
	2. ir materiāli atbildīgs par Centra īpašumu, organizatorisko un tehnisko darbību;
	3. izstrādā un iesniedz Limbažu novada Kultūras pārvaldei apstiprināšanai Centra darbības stratēģiju;
	4. bez īpaša pilnvarojuma pārstāv Centru un rīkojas tā interesēs valsts un pašvaldības iestādēs un citās institūcijās;
	5. atbilstoši savai kompetencei rīkojas ar Pašvaldības mantu un finanšu resursiem, nodrošina Centra materiālo vērtību saglabāšanu, atbild par finanšu līdzekļu racionālu un lietderīgu izmantošanu apstiprinātā budžeta ietvaros, atbilstoši Domes noteiktajai kārtībai;
	6. slēdz līgumus par centra krājuma papildināšanu saskaņā ar spēkā esošajiem normatīvajiem aktiem;
	7. organizē krājuma komplektēšanu un izpēti atbilstoši Centra krājuma noteikumiem
	8. nodrošina Centra krājuma uzskaites dokumentācijas saglabāšanu;
	9. izstrādā Centra krājuma noteikumus, Krājuma komisijas nolikumu un vada Krājumu komisijas darbu;
	10. sniedz pārskatu par Centra funkciju izpildi pēc Domes vai Pašvaldības izpilddirektora pieprasījuma;
	11. reizi gadā sniedz Centra darbības pārskatu Latvijas digitālajā kultūras kartē.
6. Centrā darbojas Krājuma komisija, kuras darbību regulē Krājuma komisijas nolikums. Krājuma komisijas sastāvu un Krājuma komisijas nolikumu apstiprina Centra vadītājs.
7. Kārtību, kādā notiek Centra krājuma uzskaite, saglabāšana, papildināšana un izmantošana nosaka Centra krājuma noteikumi, kurus, apstiprina Centra vadītājs.
8. Centra vadītājas atvaļinājuma vai ilgstošas prombūtnes laikā Centra darbu vada un organizē ar Centra vadītāja rīkojumu noteikts darbinieks.

**V. Centra finansēšana**

1. Centrs tiek finansēts no Pašvaldības budžeta līdzekļiem.
2. Centram ir tiesības iegūt līdzekļus no pamatdarbības, kas noteikta normatīvajos aktos.
3. Centrs var saņemt finanšu līdzekļus no:
	1. Pašvaldības piešķirtajām mērķdotācijām;
	2. juridisko un fizisko personu ziedojumiem un dāvinājumiem;
	3. ar Centra darbību, attīstību un pētniecību saistītiem projektiem;
	4. citiem normatīvajos aktos paredzētajiem finanšu līdzekļiem.
4. Finanšu līdzekļu iegūšana un izlietojums tiek veikts saskaņā ar spēkā esošajiem normatīvajiem aktiem un Domes noteiktajā kārtībā.
5. Centrs, slēdzot saimnieciskos līgumus (pirkuma, piegāde, pakalpojumu sniegšana, darba veikšana u.c.), pretendentu izvēlas atbilstoši spēkā esošajiem normatīvajiem aktiem un Limbažu novada pašvaldības noteiktajai kārtībai.
6. Centra finanšu un grāmatvedības operācijas nodrošina Pašvaldības Finanšu un ekonomikas nodaļa

**VI. Noslēguma jautājumi**

1. Nolikums stājas spēkā nākamajā dienā pēc tā apstiprināšanas Domes sēdē.
2. Ar šī nolikuma spēkā stāšanās brīdi spēku zaudē Alojas Novadpētniecības centra nolikums, kas apstiprināts ar Limbažu novada domes 2021. gada 26. augusta sēdes lēmumu Nr.216 (protokols Nr.5, 111.§).

Limbažu novada pašvaldības

Domes priekšsēdētājs D. Straubergs

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**